
MIŠLJENJE
Odbor za građanske slobode, pravosuđe i unutarnje poslove poziva Odbor za proračunski nadzor da kao nadležni odbor u prijedlog rezolucije koji će usvojiti uvrsti sljedeće:
1.	Prima na znanje znatno povećanje broja predmeta Ureda europskog javnog tužitelja (EPPO) koji je 2024. zabilježio 2666 aktivnih istraga, od kojih je njih gotovo 30 % imalo prekograničnu dimenziju, i znatno povećanje stopa podizanja optužnica (47 %) i zamrzavanja imovine koje su postigli delegirani europski tužitelji;
2.	prima na znanje da je EPPO 2024. obradio 6547 kaznenih prijava, što je povećanje od 56 % u odnosu na 2023., a uglavnom je potaknuto velikim povećanjem broja prijava privatnih strana (porast od 85 %) i nacionalnih tijela (porast od 12 %), što upućuje na poboljšano otkrivanje prijevara koje utječu na financijske interese Unije u državama članicama sudionicama i veću javnu osviještenost o ulozi EPPO-a; 
3.	ističe sve veći broj slučajeva povezanih s prekograničnim prijevarama u vezi s PDV-om, koji čine više od polovine procijenjene štete u predmetima EPPO-a; nadalje prima na znanje znatno povećanje istraga povezanih s provedbom financiranja instrumenta NextGenerationEU (povećanje od 25 %); 
4. 	naglašava da je velika većina istraga prijevara i drugih kaznenih djela na štetu proračuna EU-a i dalje otežana zbog različitih nacionalnih zakonodavstava i neujednačenih napora država članica u provedbi;
5.	naglašava da je njegovo radno opterećenje znatno podcijenjeno u početnom proračunskom okviru, zbog čega je EPPO strukturno nedovoljno financiran i nema dostatan broj zaposlenika; ističe da se sve većim brojem istraga ne može upravljati bez odgovarajućeg osoblja i primjerenih resursa kako bi se zajamčilo da je financiranje popraćeno jačim mehanizmima odgovornosti i periodičnim pregledima uspješnosti, čime bi se osigurala učinkovita upotreba novca poreznih obveznika EU-a; poziva Komisiju da surađuje s EPPO-om i pruži ažuriranu procjenu potreba EPPO-a s obzirom na sljedeći višegodišnji financijski okvir, u kojem bi se također trebalo uzeti u obzir proširenje teritorijalne nadležnosti EPPO-a na Švedsku i Poljsku; podsjeća na to da je EPPO jedno od rijetkih tijela koja doprinose proračunu EU-a u kontekstu zaštite financijskih interesa EU-a;
6.	naglašava da bi se revizijom zakonodavnog okvira kojim se uređuju Europol, Eurojust, OLAF i EPPO trebale pružiti mogućnosti za maksimalno povećanje učinkovitosti u ostvarivanju zajedničkih ciljeva, posebno u borbi protiv prijevara, financijskog kriminala, korupcije i drugih kaznenih djela kojima se šteti financijskim interesima EU-a, izbjegavajući pritom udvostručavanje napora; ističe da bi bliža operativna suradnja i dijeljenje analitičkih kapaciteta s drugim agencijama EU-a kao što su Europol, Eurojust i OLAF mogli dovesti do znatnih ekonomija razmjera i poboljšati ukupnu učinkovitost; poziva EPPO da uspostavi čvrstu suradnju s drugim agencijama koje nastoje ostvariti zajedničke ciljeve i nude visok potencijal za komplementaran rad; u tom pogledu posebno ističe novoosnovano Tijelo za sprečavanje pranja novca (AMLA) i buduće Carinsko tijelo EU-a; naglašava da učinkovito otkrivanje prijevara i financijskog kriminala ovisi o istinskoj suradnji utemeljenoj na podacima i razmjeni informacija među svim akterima u okviru strukture EU-a za borbu protiv prijevara; naglašava da se ta suradnja mora u potpunosti odvijati u skladu s pravilima o zaštiti podataka i postupovnim jamstvima;
7.	podsjeća na obvezu Komisije da ubrza preispitivanje mandata EPPO-a te očekuje da to preispitivanje rezultira proširenjem njegove nadležnosti; naglašava svoje opetovane pozive na proširenje nadležnosti EPPO-a na druga područja teških kaznenih djela, primjerice kršenje sankcija EU-a; međutim, naglašava da takvom proširenju mora prethoditi potpuna procjena učinka i dostatni proračunski i ljudski resursi kako bi se osigurala operativna učinkovitost;
8.	uviđa da bi EPPO uz odgovarajuća sredstva trebao razviti autonomne digitalne sustave za suočavanje sa sve složenijim prekograničnim financijskim kriminalom, s poboljšanom sofisticiranošću koja uključuje digitalne tehnologije u nastajanju; izražava zabrinutost zbog kašnjenja u razvoju sustava vođenja predmeta; prima na znanje važnu količinu podataka koje EPPO prikuplja tijekom istraga, posebno u složenim predmetima povezanima s financijama, organiziranim kriminalom i pranjem novca, koji su i dalje nedovoljno iskorišteni zbog nedostatka internih analitičkih kapaciteta; pozdravlja donošenje strategije EPPO-a za kibernetičku sigurnost i okvira za kibernetičku sigurnost te poziva na njezinu brzu i sveobuhvatnu provedbu; potiče EPPO da u svojoj digitalnoj transformaciji prednost da interoperabilnosti i sigurnosti podataka, osiguravajući pritom kompatibilnost sa sustavima Europola i Eurojusta te istodobnu zaštitu temeljnih prava;
9.	potiče države članice koje se još nisu pridružile EPPO-u da to učine odmah kako bi se osigurao istinski paneuropski sustav kaznenog pravosuđa, kojim se mogu zaštititi financijski interesi Unije i učinkovito odgovarati na prekogranični organizirani kriminal i korupciju; ističe da fragmentacija koja proizlazi iz nesudjelovanja u pitanje dovodi usklađenost i učinkovitost pravosudne strukture EU-a te da bi se uz puno sudjelovanje svih država članica uvelike ojačao kapacitet Unije za otkrivanje, istragu i kazneni progon teških kaznenih djela koja utječu na proračun EU-a; podsjeća na to da je sudjelovanje u Uredu europskog javnog tužitelja (EPPO) temelj zajedničke pravosudne strukture i strukture Unije za borbu protiv prijevara, kojom se osigurava učinkovita zaštita financijskih interesa EU-a i integriteta njegovih institucija; poziva na to da se od svih budućih država članica u okviru procesa pristupanja EU-u zahtijeva sudjelovanje u EPPO-u kako bi se osigurala ujednačena razina odgovornosti, pravosudne suradnje i provedbe u cijeloj Uniji;
10.	ističe da postoji potreba za kontinuiranim i strukturiranim dijalogom s državama članicama koje već sudjeluju u Uredu europskog javnog tužitelja (EPPO) kako bi se reagiralo na izazove s kojima se one u praksi suočavaju u području borbe protiv kršenja vladavine prava i korupcije; poziva Europsku komisiju da podupre te države članice u konkretnoj provedbi preporuka sadržanih u godišnjim izvješćima o vladavini prava i da se pobrine za to da iskustva stečena u okviru EPPO-a doprinose snažnijem i dosljednijem pristupu pitanjima integriteta i odgovornosti pravosuđa na razini Unije.

